次韵子瞻潁州留別二首  其一
作者：蘇轍
朝代：宋

paragraphs: 託身遊宦鄉，終老羨箕潁。
隠居亦何樂，親愛形隨影。
念兄適吳越，霜降水初冷。
翩然事舟楫，棄此室廬靜。
平明知當發，中夜抱虛警。
永懷江上宅，歸計失不猛。
人生狥所役，有若魚墮井。
遠行豈易還，劇飲終難醒。
不如早自乞，閑日庶猶永。
世事非所憂，多憂亦誰省。